Kutyabőrben

Csörög az órám. Szombat van. Natalie-val, a barátnőmmel megbeszéltük, hogy találkozunk a tengerparton.

Lefutottam a lépcsőn, és lefetyeltem egyet a ... pontosan miért is iszok a kutya táljából?

Azt hittem álmodom! Meg akartam magam csípni, de csak nagy fekete, hegyes karmokat láttam.

Gyorsan odaszaladtam a tükörhöz, belenéztem, és bár magamat pillantottam meg a tükörben, de a tekintetemben volt valami riasztó. A kutyám nézésére emlékeztetett! Majdnem elájultam! Vissza kell még feküdnöm! Indultam, hogy felszaladok ismét az emeletre. Fura ritmusú léptek dobbanását hallottam a lépcsőn. Trapp, trapp, BUMM. Az én testem feküdt a lépcső alján, lihegve és az orrát nyalogatva.

A szemeim ki vannak kerekedve, és az értetlenségtől csillognak!

Jaj, és mi lesz a barátnőmmel?! És mi lesz magammal? Örökre így fogok maradni?

Arra gondoltam, hogy a történtek ellenére elmehetek a találkára, csak óvatosnak kell lennem. Natalie-nak pedig küldök egy SMS-t, hogy nem tudok majd beszélni, mert fáj a torkom. Nagy nehezen megírtam az üzenetet, de szembefordítható hüvelykujjak nélkül igen nehéz volt. Odaértem a tengerpartra, a barátnőm nagy mosollyal fogadott. Kérdezte, hogy vagyok, de aztán rájött, hogy nem tudok beszélni, és kiengesztelt egy bocsival.

Nagyon meleg van! - gondoltam. - Most már tudom, milyen, ha kutya melege van az embernek.

Sok gond volt velem: például, majdnem kifosztottam egy piknikkosarat, azután ki kellett mennem, és majdnem a kutyák által megszokott helyen, a fánál álltam meg. De idejében észleltem a dolgot, gyorsan irányt változtattam, és nagy nehezen eliszkoltam a mosdóig, és betaszigáltam magam a fülkébe. Azt hittem szívrohamot kapok! Azután a fagyiba belenyomtam a pofimat, és ahelyett, hogy apró kis nyalintásokkal élveztem volna ki az ízét kedvenc csemegémnek, borzasztó habzsolással pusztítottam el az egészet egy szempillantás alatt. Natalie csodálkozva nézte, mi történt velem. Én pedig pironkodva rávetettem egy félmosolyt, és ügyetlenül letöröltem a számat a pólóm ujjával. No meg a medencében mit műveltem! Az még nem elég, hogy alig tudtam felvenni a bikinimet az ügyetlen mancsaimmal, a vízben valóságos kutyaúszást produkáltam! Pedig Natalie mindig irigy volt rám az úszótudományomért. Nem csak ő, de a parton mindenki furcsán nézett rám. Azt lesték, vajon mikor kell kimenteni engem a vízből.

Amikor elbúcsúztunk egymástól, és én hazaértem, csak az járt a fejemben, hogy most mit gondolhat rólam Natalie! Vettem volna egy forró fürdőt, de rájöttem, hogy az lehetetlen. Azt hiszem, hőgutát kaptam ... Ó, az az áldott konyhakő, hogy hűsíti a pocimat! Kisvártatva visszamentem a szobába, hogy „ellenőrizzem magamat”.

Még mindig az a különös tekintet a saját megszokott külsőmmel. A kezem helyett egy mancs csüng a testem mellett. Mi lesz ebből?

Lent az ajtó irányából hirtelen egy kulcscsörrenést hallottam.

- Kicsim, megjöttünk!

Teljes frászban voltam! Úgy döntöttem, lefekszem, és úgy fog tűnni, mintha aludnék. Fel is jöttek a szobámba, és látva, hogy egyenletesen szuszogok a takaróm alatt, csendesen visszacsukták az ajtót. Egy kis idő múlva valóban elaludtam.

Hirtelen egy finom, anyai kéz érintette meg a homlokomat. Felébredtem. Az izzadt homlokomról lecseppenő vízcseppek csípték a szemem. A szüleimet láttam magam előtt, Mufi kutyus a lábamnál feküdt. Kicsi, izzadt tenyeremmel végigsimítottam a buksi fejét. Mondta anya, hogy három napot aludtam át magas lázzal, és közben magamban beszéltem. Úgy tűnt, az egész csak egy hosszú rémálom volt.

Viszont valamit megtanultam: megtanultam együtt érezni másokkal. Úgy döntöttem, állatorvos szeretnék lenni. Minél több állaton szeretnék segíteni.

Hamarosan meggyógyultam, és már kutyabajom sem volt. Pár nap múlva nevetve meséltem el Natalie-nak az álmom.